הבת מתה מסרטן, האב קורא ללגליזציה: "גילגלו אותנו מכל המדרגות"
בראיון לתכנית 'שיחת היום' מספר אילון אשכנזי על הקשיים איתם נאלץ להתמודד והמכשולים שהציבו רופאים ומשרד הבריאות לאחר שביקש לטפל בבתו שחלתה בסרטן מוח בעזרת שמן קנאביס רפואי. 'אני לא אקטיביסט אבל אני חושב שלגליזציה של קנאביס תהיה הדבר הנכון,' הוא אומר לאחר מותה.
אופיר ז”ל, שהיתה בת 12 וחצי במותה, התמודדה תקופה ארוכה עם סרטן מוח קשה. אחרי טיפולים כימותרפיים שעברה, הסרטן חזר והרופאים הסבירו שלרפואה המערבית אין פתרון אמיתי.
בתגובה ניסה אביה של אופיר, אילון אשכנזי, למצוא פתרון אחר עד ששמע על הקנאביס ועל עדויות של חולי סרטן שהחלימו מהמחלה ומשייכים חלק מההצלחה לטיפול בצמח.
בראיון ללוסי אהריש בתכניתה בערוץ 13 הוא מספר למה בחר בקנאביס, כיצד השפיע הטיפול ומדוע הוא חושב שצריך לקדם לגליזציה בישראל.
“ברגע שאתה הופך את זה ללגאלי, לחוקי, באזורים הבהירים של החברה ולא החשוכים, הדברים האלה יעלמו לדעתי,” סיכם.